PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/FK/3/1/008	Bratislava 26. februára 2010	

Protimonopolný úrad Slovenskej republiky, odbor koncentrácií, v správnom konaní číslo 0009/OK/2010 začatom dňa 15. 02. 2010 na základe oznámenia koncentrácie prostredníctvom splnomocneného právneho zástupcu JUDr. Martina Nedelku, Ph.D., advokáta, Advokátska kancelária Schönherr, Nám. 1. mája 18 (Park One), 811 06 Bratislava, vo veci koncentrácie podnikateľov Prevent DEV GmbH Design Entwicklung Vertrieb, Hannoversche Straβe 2c, 38448 Wolfsburg, Nemecko, reg. č. HRB 100372 a TWB Presswerk GmbH & Co. KG, Sedanstraβe 3, 58089 Hagen, Nemecko, reg. č. HRA 3457

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí nepriamej výlučnej kontroly podnikateľom Prevent DEV GmbH Design Entwicklung Vertrieb , Hannoversche Straβe 2c, 38448 Wolfsburg, Nemecko, reg. č. HRB 100372 nad časťou podniku podnikateľa TWB Presswerk GmbH & Co. KG, Sedanstraβe 3, 58089 Hagen, Nemecko, reg. č. HRA 3457 na základe Rámcovej zmluvy uzatvorenej dňa 08. 02. 2010 medzi spoločnosťou NEUE RABEN Zwölfte GmbH & Co. KG, Jungfernstieg 30, 20354 Hamburg, Nemecko, NEUE RABEN Dreizehnte GmbH & Co. KG, Jungfernstieg 30, 20354 Hamburg, Nemecko, Prevent DEV GmbH Design Entwicklung Vertrieb, Hannoversche Straβe 2c, 38448 Wolfsburg, Nemecko, reg. č. HRB 100372 a Eybl Austria GmbH, Dr. Franz Wilhelm-Straβe 2, 3500 Krems an der Donau, Rakúsko ako kupujúcimi a spoločnosťou TWB Presswerk GmbH & Co. KG, Sedanstraβe 3, 58089 Hagen, Nemecko, reg. č. HRA 3457, Kreuzstromwerk GmbH, Sedanstraβe 3, 58089 Hagen, Nemecko a TWB Capitalholding GmbH, Sedanstraβe 3, 58089 Hagen, Nemecko ako predávajúcimi, zastúpenými pánom Achimom Thomasom Thiele ako insolvenčným správcom.

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo faxom zaevidovaným úradom pod číslom 483/2010 dňa 15. 02. 2010, doplneným listom dňa 18. 02. 2010, doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom spoločnosť Prevent DEV GmbH Design Entwicklung Vertrieb, Hannoversche Straβe 2c, 38448 Wolfsburg, Nemecko, reg. č. HRB 100372 (ďalej len „Prevent“) prostredníctvom splnomocneného právneho zástupcu JUDr. Martina Nedelku, Ph.D., advokáta, Advokátska kancelária Schönherr, Nám. 1. mája 18 (Park One), 811 06 Bratislava (ďalej len „právny zástupca“) oznamuje koncentráciu spočívajúcu v nadobudnutí nepriamej výlučnej kontroly nad časťou podniku podnikateľa TWB Presswerk GmbH & Co. KG, Sedanstraβe 3, 58089 Hagen, Nemecko, reg. č. HRA 3457 (ďalej len „TWB“) na základe Rámcovej zmluvy, ktorá bola uzatvorená dňa 08. 02. 2010 medzi spoločnosťou NEUE RABEN Zwölfte GmbH & Co. KG, Jungfernstieg 30, 20354 Hamburg, Nemecko (ďalej len „Zwölfte“), NEUE RABEN Dreizehnte GmbH & Co. KG, Jungfernstieg 30, 20354 Hamburg, Nemecko (ďalej len „Dreizehnte“), Prevent a Eybl Austria GmbH, Dr. Franz Wilhelm-Straβe 2, 3500 Krems an der Donau, Rakúsko (ďalej len „Eybl Austria“) ako kupujúcimi a spoločnosťou TWB, Kreuzstromwerk GmbH, Sedanstraβe 3, 58089 Hagen, Nemecko (ďalej len „Kreuzstromwerk“)  a TWB Capitalholding GmbH, Sedanstraβe 3, 58089 Hagen, Nemecko (ďalej len „Capitalholding“) ako predávajúcimi, zastúpenými pánom Achimom Thomasom Thiele ako insolvenčným správcom (ďalej len „Rámcová zmluva“).

2.	Dňa 15. 02. 2010 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo 0009/OK/2010, o čom úrad upovedomil oznamovateľa koncentrácie listom číslo 604/PMÚ SR/2010 zo dňa 22. 02. 2010.

3.	Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom číslo 604/PMÚ SR/2010 zo dňa 22. 02. 2010 vyzval účastníka konania na doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť.

4.	Účastník konania doplnil chýbajúce informácie a podklady podľa § 10 ods. 12 zákona a Vyhlášky faxom zaevidovaným úradom pod číslom 616/2010 dňa 23. 02. 2010, doplneným listom dňa 24. 02. 2010. Doručením tohto listu sa oznámenie predmetnej koncentrácie stalo úplným a dňa 24. 02. 2010 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom zaevidovaným pod číslom 648/PMÚ SR/2010 zo dňa 25. 02. 2010.

5.	Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 eur bol uhradený dňa 12. 02. 2010.

6.	Z podkladov a informácií, ktoré boli úradu predložené v predmetnom správnom konaní účastníkom konania vyplynuli nasledujúce skutočnosti:

I.	Podnikatelia

7.	Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

a.	Prevent

8.	Prevent je spoločnosťou s ručením obmedzeným, ktorá bola založená v súlade s právnym poriadkom Nemecka. Výlučným majiteľom spoločnosti Prevent je rodina Hastor. Spoločnosť Prevent je materskou spoločnosťou viacerých spoločností, pričom úplný zoznam dcérskych spoločností spoločnosti Prevent je súčasťou spisového materiálu (ďalej len „skupina Prevent“).
 
9.	Podnikateľská skupina Prevent pôsobí podľa oznámenia koncentrácie ako dodávateľ automobilového priemyslu v nasledujúcich oblastiach:
•	výroba čalúnenia pre interiéry osobných automobilov,
•	výroba poťahov sedadiel osobných automobilov z látky, kože a umelej kože,
•	výroba a čalúnenie rozličných komponentov interiéru osobných automobilov. 

10.	Spoločnosť Prevent v súčasnej dobe pôsobí aj v oblasti predaja brzdových platničiek, pričom v tejto oblasti dosiahla spoločnosť Prevent podľa oznámenia koncentrácie len veľmi nízky obrat.

11.	Z oznámenia koncentrácie vyplýva, že spoločnosť Prevent nemá na území Slovenskej republiky žiadne dcérske spoločnosti. Spoločnosť Prevent pôsobí na území Slovenskej republiky ako dodávateľ poťahov sedadiel spoločnosti, ktorá pôsobí ako tzv. tier-1 dodávateľ podnikateľskej skupine Volkswagen. V malom rozsahu spoločnosť Prevent dodáva na Slovensko aj kožu a penové diely pre výrobu sedadiel osobných automobilov. 

12.	Rodina Hastor je zároveň majiteľom spoločnosti ASA Holding d.o.o. so sídlom Bulevar Meše Selimovića 16, 71000 Sarajevo, Bosna a Hercegovina (ďalej len „ASA“), ktorá je materskou spoločnosťou viacerých spoločností tvoriacich podnikateľskú skupinu ASA. Podnikateľská skupina ASA pôsobí v Bosne a Hercegovine najmä v nasledujúcich oblastiach:
•	obchod s osobnými automobilmi,
•	obchod s náhradnými dielmi osobných automobilov,
•	podnikové poradenstvo,
•	služby a poradenstvo v oblasti IT,
•	preprava tovaru a
•	služby financovania.

13.	Spoločnosť ASA kontroluje okrem podnikateľskej skupiny ASA aj spoločnosť Prevent Austria, ktorá je materskou spoločnosťou spoločností tvoriacich podnikateľskú skupinu Eybl. Podnikateľská skupina Eybl pôsobí ako dodávateľ automobilového priemyslu v nasledujúcich odvetviach:
•	výroba čalúnenia pre interiéry osobných automobilov,
•	výroba poťahov sedadiel osobných automobilov z látky, kože a umelej kože,
•	výroba a čalúnenie rozličných komponentov interiéru osobných automobilov.

14.	Podnikateľská skupina Eybl pôsobí v menšej miere v oblasti spracovania plastov aj mimo automobilového priemyslu (pre oblasť leteckej, železničnej, nákladnej a autobusovej dopravy).

15.	Z oznámenia koncentrácie vyplýva, že súčasťou podnikateľskej skupiny Eybl v Slovenskej republike je spoločnosť EYBL SLOVAKIA, s. r. o. so sídlom 1. mája 882, 020 01 Púchov (ďalej len „Eybl Slovakia“). Spoločnosť Eybl Slovakia je výrobná spoločnosť, ktorá dodáva všetku svoju produkciu spoločnosti Eybl Austria a táto spoločnosť pôsobí na území Slovenskej republiky ako cezhraničný dodávateľ poťahov sedadiel osobných automobilov spoločnosti, ktorá pôsobí ako tzv. tier-1 dodávateľ podnikateľskej skupine Volkswagen.

16.	Z vyššie uvedených skutočností vyplýva, že spoločnosť Prevent je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

b.	TWB

17.	Spoločnosť TWB je spoločnosť s ručením obmedzeným a komanditná spoločnosť, ktorá bola založená v súlade s právnym poriadkom Nemecka. Podľa informácií uvedených v oznámení koncentrácie bolo so spoločnosťou TWB rozhodnutím Okresného súdu v Hagene č. 100 IN 171/09 zo dňa 02. 12. 2009 začaté insolvenčné konanie. Insolvenčným správcom bol menovaný pán Achim Thomas Thiele.

18.	Spoločnosť TWB je 100 %-nou dcérskou spoločnosťou spoločnosti Jörg P. Blecher Capitalholding GmbH & Co. KG so sídlom Hagen, Nemecko, ktorá je výlučne kontrolovaná pánom Dipl. – Ing. Jörgom P. Blecherom.

19.	Spoločnosť TWB pôsobí ako tzv. tier-2 dodávateľ komponentov z lisovaného kovu pre automobilový priemysel. V rámci predmetu svojej činnosti spoločnosť TWB vyrába:
•	kovové lisované konštrukcie pre výrobu zadných sedadiel automobilov,
•	lisované kovové diely pre výrobu karosérií automobilov a
•	v menšej miere aj komponenty z lisovaného kovu pre stavebný priemysel.

20.	Vyššie uvedené činnosti vykonáva spoločnosť TWB aj vo svojich výrobných prevádzkach v meste Hagen a Bad Honnef v Nemecku.

21.	Z oznámenia koncentrácie vyplýva, že spoločnosť TWB výlučne priamo kontroluje spoločnosti Capitalholding a Kreuzstromwerk a prostredníctvom týchto spoločností nepriamo výlučne kontroluje spoločnosť TWB Brasil Industria e Comercio Ltda. so sídlom Atibaia/Sao Paulo, Brazília.
 
22.	Spoločnosť TWB nemá na území Slovenskej republiky žiadnu dcérsku spoločnosť. V Slovenskej republike pôsobí výlučne formou cezhraničných dodávok kovových lisovaných konštrukcií pre výrobu zadných sedadiel automobilov.

23.	Z vyššie uvedených skutočností vyplýva, že spoločnosť TWB je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

II.	Forma koncentrácie

24.	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

25.	Podľa § 9 ods. 3 zákona časť podniku podnikateľa je organizačná zložka podniku alebo aktíva, na ktorých základe možno dosahovať obrat.

26.	Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

27.	Dňa 08. 02. 2010 bola uzatvorená Rámcová zmluva medzi spoločnosťami Zwölfte, Dreizehnte, Prevent a Eybl Austria ako kupujúcimi a spoločnosťou TWB, Kreuzstromwerk a Capitalholding ako predávajúcimi zastúpenými pánom Achimom Thomasom Thiele ako insolvenčným správcom. 

28.	Z predložených podkladov a informácií úrad zistil, že na základe Rámcovej zmluvy, ktorej súčasťou sú aj ďalšie kúpne zmluvy, nadobudne podnikateľ Prevent nepriamu výlučnú kontrolu nad výrobnými prevádzkami podnikateľa TWB v meste Hagen a v meste Bad Honnef.

29.	Nadobudnutie výrobnej prevádzky podnikateľa TWB v meste Hagen sa uskutoční na základe kúpnej zmluvy uzatvorenej medzi spoločnosťami Zwölfte a Dreizehnte ako kupujúcimi, spoločnosťami TWB a Kreuzstromwerk ako predávajúcimi a pánom Achimom Thomasom Thiele ako insolvenčným správcom (ďalej len „Kúpna zmluva 1“).

30.	Na základe Kúpnej zmluvy 1, ktorá je súčasťou Rámcovej zmluvy, nadobudne spoločnosť Dreizehnte všetok nehnuteľný majetok spoločnosti TWB vo výrobnej prevádzke v meste Hagen a nehnuteľný majetok spoločnosti Kreuzstromwerk, v ktorom je výrobná prevádzka umiestnená. Všetok hnuteľný a nehmotný majetok spoločnosti TWB v tejto výrobnej prevádzke nadobudne spoločnosť Zwölfte.

31.	Súčasťou predmetnej transakcie je aj prevod všetkého majetku spoločnosti TWB umiestneného vo výrobnej prevádzke v meste Bad Honnef, a to na základe kúpnej zmluvy uzatvorenej medzi spoločnosťou Zwölfte ako kupujúcim, spoločnosťou TWB ako predávajúcim a pánom Achimom Thomasom Thiele ako insolvenčným správcom (ďalej len „Kúpna zmluva 2“). Na základe Kúpnej zmluvy 2, ktorá je súčasťou Rámcovej zmluvy, nadobudne spoločnosť Zwölfte všetok majetok spoločnosti TWB vo výrobnej prevádzke v meste Bad Honnef.

32.	Vychádzajúc z oznámenia koncentrácie, spoločnosti Zwölfte a Dreizehnte sú akvizičné spoločnosti založené spoločnosťou Prevent prostredníctvom 100 %-nej dcérskej spoločnosti NEUE RABEN fünfhundertste Verwaltungsgesellschaft mbH, Jungfernstieg 30, 20354 Hamburg, Nemecko (ďalej len „Verwaltungsgesellschaft“), ktorá je tiež akvizičnou spoločnosťou. Všetky tri akvizičné spoločnosti boli založené za účelom realizácie oznámenej koncentrácie a nepôsobia na trhu ako samostatný podnikateľský subjekt. Sú iba prostriedkom, ktorý vlastní a kontroluje spoločnosť Prevent, na uskutočnenie predmetnej transakcie, t. j. na nadobudnutie majetku spoločnosti TWB. 

33.	Z vyššie uvedených skutočností teda vyplýva, že možnosť vykonávať rozhodujúci vplyv na činnosti súvisiace s výrobnou prevádzkou v meste Hagen nadobudne po uskutočnení predmetnej transakcie spoločnosť Prevent, ktorá vykonáva v spoločnostiach Zwölfte a Dreizehnte nepriamu výlučnú kontrolu. 

34.	Rovnako možnosť vykonávať rozhodujúci vplyv na činnosti súvisiace s prevádzaným majetkom spoločnosti TWB vo výrobnej prevádzke v meste Bad Honnef nadobudne uskutočnením oznámenej transakcie spoločnosť Prevent, ktorá vykonáva v spoločnosti Zwölfte nepriamu výlučnú kontrolu. 

35.	Z predložených podkladov a informácií úrad zistil, že prevádzaný majetok predstavuje výrobnú prevádzku a aktíva, prostredníctvom ktorých je možné vykonávať podnikateľskú činnosť, a teda na základe ktorých je možné dosahovať obrat, čo znamená, že prevádzaný majetok predstavuje časť podniku podnikateľa TWB.

36.	Z vyššie uvedeného vyplýva, že na základe Rámcovej zmluvy nadobudne podnikateľ Prevent nepriamu výlučnú kontrolu nad časťou podniku podnikateľa TWB, čím vznikla koncentrácia medzi podnikateľmi Prevent a TWB podľa § 9 ods. 1 písm. b) zákona v spojení s § 9 ods. 4 písm. a) zákona.

III.	Účastníci konania a koncentrácie

37.	Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

38.	Z vyššie uvedeného vyplýva, že účastníkom konania v prípade predmetnej koncentrácie je podnikateľ Prevent, ktorý získava nepriamu výlučnú kontrolu nad časťou podniku podnikateľa TWB. 

39.	Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

40.	V prípadoch kedy má koncentrácia formu získania výlučnej kontroly nad časťou podniku podnikateľa, účastníkom koncentrácie na strane nadobúdateľa kontroly je podnikateľ, ktorý získava výlučnú kontrolu nad časťou podniku podnikateľa a na strane nadobúdaného subjektu je účastníkom koncentrácie podnikateľ, nad ktorého časťou sa kontrola získava. 

41.	V prípade predmetnej koncentrácie je teda účastníkom koncentrácie podnikateľ Prevent, ktorý získava nepriamu výlučnú kontrolu nad časťou podniku podnikateľa TWB, ako aj podnikateľ TWB, nad ktorého časťou je nepriama výlučná kontrola získavaná.

IV.	Koncentrácia podliehajúca kontrole úradu

42.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

43.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

44.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

45.	Na základe predložených podkladov a informácií úrad zistil, že podnikateľ Prevent dosiahol za uzatvorené účtovné obdobie predchádzajúce vzniku koncentrácie na území Slovenskej republiky celkový obrat vyšší ako 19 000 000 eur a podnikateľ TWB dosiahol, prostredníctvom časti podniku, ktorá je predmetom posudzovanej koncentrácie, za uzatvorené účtovné obdobie predchádzajúce vzniku koncentrácie celosvetový celkový obrat vyšší ako 46 000 000 eur. 

46.	Z vyššie uvedeného vyplýva, že účastníci koncentrácie dosiahli zákonom stanovenú výšku obratov podľa § 10 ods. 1 písm. b) zákona a predmetná koncentrácia teda podlieha kontrole úradu. 

47.	Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

V.	Relevantné trhy

48.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

a.	Tovarové relevantné trhy

49.	Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

50.	Z oznámenia koncentrácie vyplýva, že obaja účastníci koncentrácie pôsobia ako dodávatelia automobilového priemyslu. 

51.	Účastníci koncentrácie v oznámení koncentrácie uvádzajú, že podľa rozhodovacej praxe Európskej Komisie je v oblasti dodávateľov automobilového priemyslu potrebné rozlišovať medzi dvoma trhmi:
a)	predaj produktov výrobcom automobilov (OEM) a
b)	predaj produktov na nezávislý trh s náhradnými dielmi (IAM).

52.	Podľa oznámenia koncentrácie pôsobia účastníci koncentrácie v oblasti OEM ako tzv. dodávatelia na úrovni „tier-2“ (tzv. druhostupňový dodávateľ) (ďalej len „tier-2 dodávateľ“), čo znamená, že svoje výrobky nedodávajú priamo výrobcom automobilov, ale ich „tier-1“ dodávateľom (tzv. prvostupňový dodávateľ) (ďalej len „tier-1 dodávateľ“). Tier-1 dodávatelia tak z produktov dodaných od tier-2 dodávateľov zostavia konečný produkt, ktorý potom dodávajú výrobcom automobilov. Tier-1 dodávatelia často pôsobia na celoeurópskej úrovni a svoje produkty ponúkajú cezhranične, ale aj prostredníctvom svojich lokálnych pobočiek. 

53.	Na území Slovenskej republiky pôsobia obaja účastníci koncentrácie výlučne prostredníctvom dovozov, pričom podnikateľ Prevent pôsobí v Slovenskej republike v oblasti veľkoobchodného predaja poťahov sedadiel osobných automobilov a podnikateľ TWB pôsobí v Slovenskej republike v oblasti veľkoobchodného predaja kovových lisovaných konštrukcií pre výrobu zadných sedadiel automobilov. 

54.	Z vyššie uvedených skutočností ako aj z oznámenia koncentrácie vyplýva, že účastníci koncentrácie dodávajú na územie Slovenskej republiky výrobky, ktoré nie sú navzájom zastupiteľné a nepredstavujú ani vertikálne nadväzujúce výrobky, avšak ide o výrobky, ktoré spolu úzko súvisia.

55.	Na základe charakteru podnikateľských aktivít účastníkov koncentrácie v Slovenskej republike, oznamovateľ koncentrácie navrhuje pre účely posúdenia predmetnej koncentrácie definovať ovplyvnené tovarové relevantné trhy ako:
a)	trh poťahov sedadiel osobných automobilov a
b)	trh kovových lisovaných konštrukcií pre výrobu zadných sedadiel automobilov.

56.	Poťahy sedadiel osobných automobilov a kovové lisované konštrukcie pre výrobu zadných sedadiel automobilov nepredstavujú podľa oznámenia koncentrácie žiadne štandardizované produkty, ale produkty šité na mieru pre jednotlivé typy automobilov, pričom výber dodávateľov schopných ponúknuť takéto riešenie je pomerne široký. Navyše dodávateľ, ktorý už pôsobí v oblasti výroby poťahov sedadiel osobných automobilov nemusí vynaložiť takmer žiadne investície, aby mohol začať výrobu nového druhu výrobku. 

57.	Vzhľadom na nižšie uvedené závery v tomto prípade, úrad ponechal presné definície predmetných tovarových relevantných trhov otvorené a pre účely posúdenia tejto koncentrácie vychádzal z trhov vymedzených účastníkmi koncentrácie.

b. Priestorové relevantné trhy

58.	Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

59.	Z priestorového hľadiska vymedzili účastníci koncentrácie vyššie uvedené tovarové relevantné trhy ako územie celej Európy, prípadne územie celého sveta. Z oznámenia koncentrácie vyplýva, že dovoz poťahov sedadiel osobných automobilov a kovových lisovaných konštrukcií pre výrobu zadných sedadiel automobilov z ostatných členských štátov Európskej únie do Slovenskej republiky nepodlieha žiadnym kvótam, clu alebo iným obmedzeniam. Poťahy sedadiel osobných automobilov a kovové lisované konštrukcie pre výrobu zadných sedadiel automobilov je možné prepravovať rôznymi dopravnými prostriedkami pri nízkych nákladoch a vstupu na územie Slovenskej republiky nebránia žiadne administratívne, technické alebo právne prekážky, čo platí podľa oznámenia koncentrácie nielen pre krajiny Európskej únie, ale aj celosvetovo. 

60.	Vzhľadom na závery uvedené v tomto rozhodnutí úrad ponechal pre účely tohto prípadu presné definície priestorových relevantných trhov otvorené a v ďalšej časti sa úrad zaoberal skúmaním dopadov posudzovanej koncentrácie na trh poťahov sedadiel osobných automobilov a na trh kovových lisovaných konštrukcií pre výrobu zadných sedadiel automobilov na území Slovenskej republiky.

VI.	Dopad koncentrácie na hospodársku súťaž

61.	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

62.	Podľa podkladov a informácií uvedených v oznámení koncentrácie sú hlavným dôvodom posudzovanej koncentrácie negatívne vplyvy spôsobené globálnou hospodárskou krízou, ktoré veľmi vážne zasiahli aj spoločnosť TWB ako aj ekonomickú skupinu, ktorej je súčasťou. V dôsledku týchto problémov sa spoločnosť TWB nachádza v súčasnosti v insolvenčnom konaní a uskutočnenie predmetnej koncentrácie je súčasťou nevyhnutných reštrukturalizačných a záchranných opatrení. 

63.	Z podkladov a informácií predložených v rámci predmetného správneho konania vyplýva, že účastníci koncentrácie pôsobia na území Slovenskej republiky na odlišných trhoch. Na základe predložených podkladov úrad zistil, že posudzovanou koncentráciou nedochádza k prekrývaniu aktivít účastníkov koncentrácie na horizontálnej úrovni, a že príslušné trhy, na ktorých pôsobia účastníci koncentrácie, nie sú prepojené ani vertikálne.

64.	Vzhľadom na to, že podnikateľ Prevent pôsobí na území Slovenskej republiky na trhu poťahov sedadiel osobných automobilov a podnikateľ TWB pôsobí na území Slovenskej republiky na trhu kovových lisovaných konštrukcií pre výrobu zadných sedadiel automobilov, účastníci koncentrácie pôsobia na úzko súvisiacich trhoch a posudzovaná koncentrácia je koncentráciou konglomerátneho charakteru.

65.	Pri posudzovaní dopadov predmetnej koncentrácie na hospodársku súťaž na vymedzených trhoch úrad skúmal štruktúru podnikateľského prostredia, intenzitu hospodárskej súťaže, bariéry vstupu a postavenie jednotlivých súťažiacich na ovplyvnených trhoch. 

66.	Celkovú veľkosť predmetných trhov vyčíslili účastníci koncentrácie na základe údajov o celkovom množstve osobných automobilov vyrobených v Slovenskej republike. Vzhľadom na to, že väčšina subjektov pôsobí na predmetných trhoch prostredníctvom dovozov a naopak celý rad lokálnych výrobcov exportuje svoje výrobky do iných krajín, nie je možné získať presné údaje o ovplyvnených trhoch a účastníci koncentrácie považujú tento spôsob vyjadrenia celkovej veľkosti predmetných trhov za najpresnejší. 

Trh poťahov sedadiel osobných automobilov

67.	Na základe údajov uvedených v oznámení koncentrácie vyčíslili účastníci koncentrácie celkovú veľkosť trhu poťahov sedadiel osobných automobilov prostredníctvom nasledovných údajov:

Rok	Celkový obrat poťahov sedadiel osobných automobilov	
2006	95 mil. eur	
2007	185 mil. eur	
2008	186 mil. eur	
Zdroj: Kvalifikovaný odhad účastníkov koncentrácie/Informácie Štatistického úradu SR

68.	Podľa kvalifikovaného odhadu účastníkov koncentrácie predstavoval dovoz poťahov sedadiel osobných automobilov do Slovenskej republiky 95 mil. eur v roku 2006, 139 mil. eur v roku 2007 a 90 mil. eur v roku 2008.

69.	Na základe údajov o predaji poťahov sedadiel osobných automobilov vo finančných jednotkách dosiahli účastníci koncentrácie na predmetnom trhu nasledovné trhové podiely:

Rok	Trhové podiely účastníkov koncentrácie	
	Prevent	TWB	
2006	35 - 45 %	-	
2007	25 - 35 %	-	
2008	20 - 30 %	-	
Zdroj: Oznámenie koncentrácie

70.	Z oznámenia koncentrácie vyplýva, že podnikateľ Prevent vyrába poťahy sedadiel osobných automobilov vo vlastných závodoch rozmiestnených v krajinách Európskej únie a zákazníkom v Slovenskej republike sú tieto produkty dodávané priamo zo zahraničia, bez využitia lokálnych sprostredkovateľov. Ako už bolo uvedené vyššie zákazníkmi účastníkov koncentrácie v Slovenskej republike sú tier-1 dodávatelia výrobcom osobných automobilov. 

71.	Podľa oznámenia koncentrácie sa výrobou a predajom poťahov sedadiel osobných automobilov zaoberá veľké množstvo spoločností, pričom za svojich hlavných konkurentov na predmetnom trhu označili účastníci koncentrácie spoločnosti uvedené v nasledujúcej tabuľke a na základe odhadu účastníkov koncentrácie dosiahli títo podnikatelia v rokoch 2006 až 2008 nasledovné trhové podiely:

Konkurenti	Trhový podiel (%)	
Názov spoločnosti	Sídlo	2006	2007	2008	
Trim Leader, a. s.	Slovenská republika	18	27	29	
Faurecia Seating Talmaciu s.r.l.	Rumunsko	4	10	10	
Car Trim d.o.o.	Bosna a Hercegovina	10	8	10	
JOHNSON CONTROLS INTERNATIONAL, spol. s r. o.	Slovenská republika	6	8	8	
Bentex Automotive, a. s.	Česká republika	5	4	4	
Zdroj: Oznámenie koncentrácie

72.	Z vyššie uvedených skutočností vyplýva, že podnikateľ Prevent dosiahol v roku 2008 druhý najvyšší trhový podiel na príslušnom trhu, pričom v posledných troch sledovaných rokoch sa trhový podiel podnikateľa Prevent na predmetnom trhu postupne znižoval. 

73.	Vzhľadom na to, že podnikateľ TWB nepôsobí na predmetnom trhu, uskutočnením posudzovanej koncentrácie nedochádza k spájaniu podnikateľov pôsobiacich na rovnakom trhu, čo znamená, že po uskutočnení posudzovanej koncentrácie sa postavenie podnikateľa Prevent z hľadiska výšky podielu na predmetnom trhu nezmení a teda predmetná koncentrácia neovplyvní štruktúru tohto trhu. 

Trh kovových lisovaných konštrukcií pre výrobu zadných sedadiel automobilov

74.	Celkovú veľkosť predmetného trhu vyčíslili účastníci koncentrácie na základe údajov o objeme osobných automobilov vyrobených v Slovenskej republike. Konkrétne údaje sú uvedené v nasledujúcej tabuľke:

Rok	Celkový obrat kovových lisovaných konštrukcií pre výrobu zadných sedadiel automobilov	
2006	115 mil. eur	
2007	107 mil. eur	
2008	117 mil. eur	
Zdroj: Kvalifikovaný odhad účastníkov koncentrácie/Informácie Štatistického úradu SR

75.	Podľa kvalifikovaného odhadu účastníkov koncentrácie predstavoval dovoz kovových lisovaných konštrukcií pre výrobu zadných sedadiel automobilov do Slovenskej republiky 4,5 mil. eur a to jednotlivo pre roky 2006, 2007 a 2008.

76.	Na základe údajov o predaji kovových lisovaných konštrukcií pre výrobu zadných sedadiel automobilov vo finančných jednotkách dosiahli účastníci koncentrácie na predmetnom trhu nasledovné trhové podiely:

Rok	Trhové podiely účastníkov koncentrácie	
	Prevent	TWB	
2006	-	0 - 5 %	
2007	-	0 - 5 %	
2008	-	0 - 5 %	
Zdroj: Oznámenie koncentrácie

77.	Výrobu kovových lisovaných konštrukcií pre výrobu zadných sedadiel automobilov vykonáva podnikateľ TWB vo svojich vlastných výrobných závodoch rozmiestnených v Nemecku a zákazníkom v Slovenskej republike sú tieto produkty dodávané priamo zo zahraničia, bez využitia lokálnych sprostredkovateľov. Ako už bolo uvedené vyššie zákazníkmi účastníkov koncentrácie v Slovenskej republike sú tier-1 dodávatelia výrobcom osobných automobilov. 

78.	Z vyššie uvedených skutočností vyplýva, že podnikateľ TWB dosiahol v roku 2008 na predmetnom trhu podiel vo výške menej ako 5 %, pričom podiel podnikateľa TWB na predmetnom trhu zaznamenal v sledovanom období neustály medziročný pokles. 

79.	Za najvýznamnejších konkurentov podnikateľa TWB na predmetnom trhu označili účastníci koncentrácie spoločnosti JOHNSON CONTROLS INTERNATIONAL, spol. s r. o., Lear Corporation Seating Slovakia, s. r. o. a Faurecia Seating Talmaciu, s. r. l..

80.	Vzhľadom na to, že podnikateľ Prevent na predmetnom trhu nepôsobí, uskutočnením posudzovanej koncentrácie sa postavenie podnikateľa TWB z hľadiska výšky trhových podielov nezmení a teda predmetná koncentrácia neovplyvní štruktúru tohto trhu. Ako už bolo uvedené podnikateľ TWB sa však nachádza v insolvenčnom konaní a v prípade neuskutočnenia predmetnej koncentrácie jej hrozí zánik. 

81.	Na základe predložených podkladov a informácií úrad teda zistil, že na predmetných trhoch pôsobí viacero podnikateľov, ktorí konkurujú účastníkom koncentrácie, pričom trhové podiely účastníkov koncentrácie nie sú stabilné a neexistujú podstatné bariéry vstupu na tento trh. 

82.	Odberateľmi predmetných výrobkov, tak ako už bolo uvedené vyššie, sú tier-1 dodávatelia výrobcov osobných automobilov. Sú to napríklad také spoločnosti ako Magna International Inc., Johnson Controls Inc., Sitech Sitztechnik GmbH, Lear Corporation a Faurecia. Niektoré z týchto spoločností vystupujú voči tier-2 dodávateľom nielen ako zákazník, ale aj ako konkurent, a pri nedostatočnom odbyte sa v prvom rade sústredia na vlastné produkty a produkty tier-2 dodávateľov, ktorí nie sú takto integrovaní, neodoberajú. Pre týchto zákazníkov platí, že svojou kúpnou silou vykonávajú na dodávateľov významný konkurenčný tlak.

83.	Z vyššie uvedených skutočností vyplýva, že vzhľadom na odlišné aktivity účastníkov koncentrácie, ktoré sa neprekrývajú na horizontálnej, ani na vertikálnej úrovni sa existujúca štruktúra na vymedzených trhoch nezmení a na základe trhových charakteristík ako aj na základe postavenia účastníkov koncentrácie, ktorí nemajú na príslušných trhoch významné postavenie úrad zistil, že účastníci koncentrácie budú vystavení hospodárskej súťaži i po uskutočnení posudzovanej koncentrácie a nebudú sa môcť správať nezávisle voči svojim konkurentom, dodávateľom a odberateľom.

VII.	Záver

84.	Po preskúmaní a komplexnom vyhodnotení všetkých získaných podkladov a informácií, úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na vymedzených trhoch.

85.	Podľa § 33 zákona úrad listom číslo 651/PMÚ SR/2010 zo dňa 25. 02. 2010 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

86.	Účastník konania sa k predmetnej výzve vyjadril faxom zaevidovaným úradom pod číslom 663/2010 dňa 26. 02. 2010, doplneným listom dňa 26. 02. 2010 a do zápisnice dňa 26. 02. 2010, v ktorej pri informáciách obsahujúcich obchodné tajomstvo predložil úradu návrh iného znenia predmetných informácií, ktorý neobsahuje obchodné tajomstvo. Predložený návrh zabezpečujúci ochranu obchodného tajomstva úrad akceptoval. 

87.	S výnimkou vyššie uvedených pripomienok týkajúcich sa vymedzenia obchodného tajomstva, účastník konania v predmetnom liste uviedol, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky, a že súhlasí so zisteniami a závermi úradu.

88.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

89.	Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Emília Babiaková
	riaditeľka odboru koncentrácií

Rozhodnutie sa doručuje:

JUDr. Martin Nedelka, Ph.D.
advokát
Advokátska kancelária Schönherr
Nám. 1 mája 18 (Park One)
811 06 Bratislava